khistorydata/jeongjo-sjw-relations huggingface dataset:
정조 19년
詩賦三上以上箋居首更試御考榜賦二下一進士李光顯直赴會試二下進士崔壽亨進士具康以上各給一分三上進士金秀臣生員金鎰以上各扇一柄紙二卷筆二枝墨一笏詩三上生員金會淵直赴會試賦三中進士李卿尹生員兪益柱進士金碩鉉進士李翼進士金文欽進士沈鍒以上各扇一柄紙一卷筆三枝墨一笏詩三中進士尹永輝進士李大圭以上各扇一柄紙一卷筆三枝墨一笏詩三下生員崔照扇一柄紙一卷筆二枝賦草三下生員洪準源進士朴大和以上各扇一柄紙一卷筆二枝次上生員李箕采詩次上進士李寵億進士許明以上各扇一柄筆三枝墨二笏
정조 19년
御題江漢湯湯武夫洸洸賦進士李光顯二下一央央旆兮啓行橫大江兮揚威天聲肅於率浦地水吉於行師江之永矣漢廣雜笳鼓兮滔滔歈皇靈於濯征美軍容於橫流吾王聖而再昌率南國而歸化棲棲車於我狁嘽嘽旅於征蠻赳赳仗彼武夫㕀木噓其王春蕞爾淮惟不庭赫斯怒而爰征來桓桓之武臣奮濯濯之厥靈咨梟性焉不悛詔虎臣使肅將三洲漭而出車春雨兼以秋霜濱朝宗而路出赫南浮于江漢懲負險於洞庭襲觀兵於孟津樓船高而蔽空使江水兮無波登白蘋兮騁望較兵威而何似波鱗鱗兮接天時春水之方生師赫赫兮敵愾若雷霆之震驚波濤盪而滿矚師旅奮而賈勇康公孫而仗鉞宛在水之中央浮浮漢兮在彼丈人吉於師中凌陽侯之泛濫奮王靈之嘽赫元戎啓於十乘一月期於三捷波神繽其助靈躡魚龍之窟宅湯湯勢於一帶仡仡容於千夫無維競兮武烈有如彼兮其水春潮驅以萬軸猗厥猷之克壯風草木於劍前影龍蛇於水中如天浮於怒濤滿地驅於征師千頃抗以一葦劍氣蒼於蠙渚淮氛廓而凱旋贊武功而爲詩
정조 19년
御題羅浮山夜半見赤波千萬里湧出黃金輪七言古詩生員金會淵三上嶺頭萬梅先向陽花神每度凌觱栗去天不盈三百尺星大如月手可昵宇宙名山三十六羅浮最高高無匹海底出日有早晩須從高處鑑可悉泰山之高天下小猶待金鷄時以律此山之上子之半東瞻海門先賓日上空下水虛明際一道澄朗正如術漸覺祥輝時動搖桃都上枝凝雲霱天風海水中自盪彩虹萬柱光難述造次却成金世界滄溟遠近渾如一珊瑚寶樹海若貢珠具珍藏神鬼出煌煌一輪大於地黃道中間羲馭叱鴻濛漸闢世方新星斗低垂光自失見此不覺脑海豁長歌大笑時拍膝回看下界尙昏濛霧蓋幾處眠方汨須臾海隅光益壯等閑村鷄鳴蝸室登山益高見益早非是羲輪異徐疾天地壯觀止於斯大哉氣像元由質平生此遊冠奇絶一篇淸詞紀其實
정조 19년
乙卯四月十七日卯時上詣景慕宮擧動入侍時行左承旨洪義榮左副承旨申獻朝同副承旨李肇源記事官鄭文始假注書具得魯記注官金良倜記事吳泰曾檢校直閣金勉柱南公轍直閣李始源以次侍立訖上具翼善冠衮龍袍乘輿出交泰門由永淸門明政門弘化門至泮橋降輿所降輿少步還乘輿諸生祗迎上曰大司成入侍出駕前下敎賤臣承命出傳與兼大司成李晩秀偕入進前上曰祗迎儒生不滿到記之數矣應製則爭赴祗迎則不參者此豈士習乎仍命書傳敎曰今十六日日次儒生上齋生書啓入啓後衆所共知實故外今日無端不爲待令儒生一竝停擧以正士習上曰注書持此御題與大司成進詣泮宮收券以來竝捧擧案而追後入來之儒生申飭嚴禁可也文始承命出去上進發詣本宮降輿所降輿詣版位行再拜禮仍詣廟內奉審訖還御齋殿上曰祗迎大臣入侍編輯堂上水原留守入侍出榻敎賤臣承命出傳與左議政兪彦鎬右議政蔡濟恭領府事金憙編輯堂上行司直徐有隣沈頤之水原留守趙心泰兵曹參判趙鎭寬副司直尹行恁偕入進伏訖彦鎬等曰侵早動駕聖體若何上曰予則一樣而卿等可謂勞止咸興永興卽我邦肇基之地而今番大慶盛禮卽本道初有之擧也是年是禮齋宿是宮予懷之一喜一愴當復如何上曰錦伯何間當辭朝耶彦鎬曰來初間當辭陞云矣上曰畢賑文簿之磨勘當賑者爲之然後可無後日之弊豈可付之生手乎雖至多日磨勘後新伯下去之意分付可也上曰嶺伯滿瓜各別擇差然後嶺民可蘇也彦鎬等曰當往復於領揆相議爲之矣彦鎬曰新除授會寧府使李源纔已辭朝而自有世所共知之情勢以私以公掣礙多端有難强令赴任今姑改差何如上曰依爲之出擧條仍命書傳敎曰難於徑遞先施薄勘揆以紀綱實涉太寬北兵使崔景岳降除會寧府使今冬馬政期於贖罪是誰之後豈可公然作散北兵使之代以會寧前府使李源使之擬薦上曰李源非爲渠也卽念其先也向於兵使之除人或以其酒失害及一方爲慮予則有害於一方孰如有功於八方云提督之功果何如古所謂無德不酬者是也濟恭曰近年果斷飮云身手亦好矣上敎鎭寬曰昨以水政冊子事言於卿矣文獻則雖難容易考出而凡例則或已留意否鎭寬曰未及入思矣上曰從速爲之可也上曰北兵使入侍賤臣承命出傳與李源偕入進伏上曰今日特除爲爾先也下去善爲之切勿近酒可也源曰臣當竭力思所以圖報萬一矣命書榻敎曰政官牌招開政北兵使下批又命書榻敎曰慶尙監司例兼節度使今日政同爲下批又命書榻敎曰景慕宮令未差之代權作令窠令該曹口傳擇差又命書榻敎曰北兵使當日辭朝又命書榻敎曰濟物萬戶之代令該曹口傳差出又命書傳敎曰今聞六十一歲老職人及推恩老職侍從堂上人未經佐貳都正者至於十餘人之多云未肅拜敦寧都正許遞加設三窠今日政擬入肅拜後加設則減下餘者次次擬入竝令今日內肅拜守宮承旨許遞令該曹口傳付軍職同副承旨亦爲許遞前望單子入之待下批牌招察任以其文藝之許奬何待通議工曹參議申光河承旨除授亦爲牌招察任命大臣以下先退上曰今日應製無非富券佳作多士之成就極可嘉尙有隣曰莫非聖上作成之化也命宣饌閣臣承史侍衛敎曾曾曰爾領此御饌往泮宮俾飽多士可也榜出命晩秀書儒生更試御題詩羅浮夜半見赤波千萬里湧出黃金輪賦江漢湯湯武夫浩浩書訖敎泰曾曰爾持此御題三上以上人更爲比較收券以來也仍命權退諸臣以次退出
정조 19년
行都承旨李祖源奉命在外行左承旨洪義榮緣故出行右承旨李晩秀坐行左副承旨洪仁浩緣故出右副承旨申獻朝坐直同副承旨申光河坐直注書鄭文始仕一員未差假注書具得魯仕直事變假注書尹致永仕
정조 19년
申獻朝啓曰大司憲未差執義宋煥箕掌令李城輔在外掌令李萬榮持平愼性眞呈辭持平呂駿永未肅拜監察茶時之意敢啓傳曰知道
정조 19년
備忘記晉州牧使鄭東協下直長弓一張長箭一部片箭一部筒兒一箇賜給
정조 19년
傳于申光河曰同副承旨入侍
정조 19년
傳于申光河曰下直守令入侍
정조 19년
傳于申光河曰城役近雖停止自多相關抱川縣監丁遇泰水原近處守令中相換仍令除朝辭赴任
정조 19년
申獻朝啓曰近日行公臺諫一竝禁推事命下矣大司諫宋鍈司諫李秉喆正言李東宇掌令李萬榮持平愼性眞竝依定式遞差傳旨捧入之意敢啓傳曰知道
정조 19년
以柒谷府使尹宇大拿處傳旨傳于李晩秀曰雖已拿處人固未易知亦難臆勘姑令今日內下送而從當別遣繡衣考其能否而亦令道伯限數朔詳察勘任與否狀聞
정조 19년
吏曹口傳政事以崔景岳沈鏶崔鎭夏爲敦寧都正
정조 19년
申獻朝啓曰修撰洪秀晩謂有情勢陳疏徑出原疏纔已退却而玉堂上下番俱空事甚未安推考警責仍卽牌招入直何如傳曰允
정조 19년
醫官吳仁豐書啓臣敬奉下敎馳往廣州西部甘泉面靜林里奉朝賀金鍾秀家病症看審則自昨日午後猝得眩暈精神怳惚言語不成食飮全却藥則昨用星香正氣散而非但元氣漸下兼有手足厥冷之症方用桂枝理中湯及人蔘粟米飮脈度則滑大無力此蓋風痰壅迷眞元不足之致臣齎來蔘料卽爲傳之則主家以爲蔘補珍劑太醫來頒惶恐感泣不知所達云而臣則今方還來之意詮次啓達傳曰知道不離看病
정조 19년
申光河以弘文館言啓曰本館上番闕直事甚未安新除授校理崔獻重副校理李遇濟修撰張至顯副修撰朴吉源竝卽牌招以爲推移入直之地何如傳曰允
정조 19년
申光河以成均館兼大司成意啓曰昨日動駕時不參祗迎儒生衆所共知實故外竝停擧事命下矣臣謹依聖敎不參諸儒一一査實生員權應錫黃嗣永許李之牧朴道欽李漢鎭李相齡李義用李永錫韓毅鎭進士沈翼賢李章垕南學中金鑢蔡弘臣洪樂膺徐有行尹景義金鐮韓錫祜朴呂壽崔弘岱李鼎圭等二十三人竝停擧未參班西齋掌議進士金相任四學掌色幼學尹顯大崔弘憲崔大榮鄭元紀沈華錫宋儒載李學逵沈鈺黃鍾一李寬基金孝選金定根趙胤鎭權中泰朴齊顯南履吉等十七人只齋任改差生員李世述柳睦祖文趙彦一柳範之林德鎭許澮金圭李顯周姜忠永朴宗羽兪孟煥兪應煥睦仁圭姜顯永李一羽李得養李祉亨李柳聖源李日煒洪益聞李舒李脩演李審度金載駿金鎭元在明鄭信龜李在誠南益裕李秉圭尹之敬等三十三人或以公幹未參或有實故竝分揀之意敢啓傳曰知道所謂區別安知無相混乎然此則姑置殿講不遠新差學齋任以能講能製者各別擇差登筵應講若或不能成樣卿當知之矣
정조 19년
申光河以兵曹言啓曰羽林衛將朴長瀗慶熙宮衛將金廷夔俱以身病猝重時月之內無望供職呈狀乞遞實病旣如此則宿衛領軍之將輪番之任不可久曠竝改差何如傳曰允
정조 19년
申光河以義禁府言啓曰時囚罪人朴師轍以草記議處事命下矣朴師轍病之有無姑勿論香祝陪進何等至敬至重則雖曰稍後焉敢乘轎乎究其罪狀萬萬痛駭以此照律何如傳曰允如有功議各減一等可也
정조 19년
左議政兪彦鎬右議政蔡濟恭等箚曰伏以臣等冒據重任于今五朔伈俔尸素觸事憒憒居常愧懼若隕淵谷卽伏見傳敎下者臣等不職之罪益無所逃矣夫守令之歷辭朝廷法意有在將以察言觀貌以可否進退而顧臣等疎謬昏昧乃於會寧前倅之冒嫌赴官柒谷府使之罷不勝任一皆矇未覺察不克提飭選部致煩責諭之勤至下替行之敎此莫非臣等不能事事之罪滿心惶恧無地自容玆敢短箚聯籲伏乞亟降威罰以警具僚焉取進止答曰省箚具悉卿等之懇卿等安心勿辭視事仍傳曰此批答遣史官傳諭
정조 19년
乙卯四月十八日卯時上還宮入侍時行左承旨洪義榮行右承旨李晩秀行左副承旨洪仁浩右副承旨申獻朝同副承旨申光河記事官鄭文始假注書具得魯記注官金良倜記事官吳泰曾檢校直閣金勉柱南公轍直閣李始源以次侍立訖上具翼善冠衮龍袍詣版位行再拜禮仍詣廟內奉審訖上曰諸司預備上至乘輿所乘輿左議政兪彦鎬右議政蔡濟恭領府事金憙進前曰移次經宿聖體若何上曰一樣矣卿等早爲還家休息可也上曰翌日問安勿爲之出駕前下敎上曰在外敦寧都正許遞與減下之代令該曹口傳差出其餘皆以口傳差出出駕前下敎命書駕前下敎曰兵刑換房命大臣退出上出宮門至泮橋降輿所降輿少步還乘輿由弘化門明政門永淸門交泰門還內諸臣以次退出
정조 19년
乙卯四月十八日卯時上御誠正閣左承旨同副承旨下直守令入侍時行左承旨洪義榮同副承旨申光河假注書具得魯記注官金錫泰金良倜星州牧使具膺晉州牧使鄭東協淸道郡守趙鎭奎文義縣令崔珽扶安縣監李允行柒谷府使尹宇大龍宮縣監金東覽以次進伏訖上曰守令以次陞殿奏職姓名可也膺進伏上曰何日下去膺曰再明發行矣上曰下去善爲之可也東協等以次奏職姓名上曰七事除之可也宇大奏對謊亂擧措顚錯義榮曰柒谷府使尹宇大擧措旣多荒亂奏對又極駭怪所當重勘而本院請推之外無他可施之罰何以爲之乎上曰不可以一時擧措知其治績之能否而所謂荒雜如許則其受侮於吏民可知爲先拿問處之近來飭勵之意果安在哉爲銓官者苟能留心則許多武弁豈無右於尹宇大者乎當該擬望銓官爲先從重推考此後爲官擇人無若今番之自上替行臺諫之事大抵歷辭之法意何如則昨日會寧之冒嫌今此柒谷之憒憒大臣臺諫無一言致煩飭敎如是而曰以習俗可矯乎近日行公臺諫一竝禁推可也出擧條仍命退諸臣以次退出
정조 19년
乙卯四月十八日申時上御便殿右承旨入侍時行右承旨李晩秀假注書具得魯記注官金錫泰金良倜以次進伏訖上命書傳敎曰昔年庚辰七月溫宮行幸時射的于西垣之內命以品字形種植三槐俾作垂蔭於日後于今三十六年之間根蟠幹蕃有陰滿庭邑倅言于道伯帥臣環其樹築臺以護之云今日何日而今年永興本宮慶禮詣閟宮齋宿還宮此日聞此亦可謂若有待者且愴且感難以爲心旣聞之豈可踰日臺役已告完而事績亦有錄在本邑者乎與其時道臣邑倅及承敎種植人姓名條列狀聞事下諭于忠淸監司謹當記識其實豎石臺傍竝以此意知悉又命書傳敎曰昨筵已有下敎於大臣者似已分付矣賑政之餘勘簿難付生手雖至數朔詳細磨勘報本司草記然後嶺南湖西新伯下送事令廟堂知悉仍命退承史以次退出
정조 19년
行都承旨李祖源奉命在外行左承旨洪義榮緣故出行右承旨李晩秀坐左副承旨任希存坐直右副承旨兪漢寧坐同副承旨李肇源坐直注書鄭文始拿處一員未差假注書具得魯仕直趙台榮仕事變假注書許暕在外
정조 19년
李晩秀啓曰明日咸興永興兩本宮告由祭齋戒相値再明日景慕宮展拜相値視事頉稟之意敢啓傳曰知道
정조 19년
洪義榮啓曰專經武臣殿講以射代講二十日退行事命下矣咸興永興兩本宮告由祭齋戒相値何以爲之敢稟傳曰過齋後更稟
정조 19년
洪義榮啓曰大司憲掌令一員未差持平一員未差執義宋煥箕掌令李城輔在外持平呂駿永未肅拜監察茶時之意敢啓傳曰知道
정조 19년
洪義榮啓曰吏曹郞廳來言承旨有闕政事取稟傳曰前望單子入之待下批牌招察任
정조 19년
傳于李晩秀曰同副承旨入侍
정조 19년
兵曹口傳政事副司直洪仁浩
정조 19년
承旨前望單子入之任希存李肇源落點
정조 19년
注書鄭文始徑出代以趙台榮爲假注書
정조 19년
兪漢寧啓曰注書鄭文始謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招何如傳曰聞其所謂徑出之由極爲駭然年少者未必老成況爲親之事寧過無不及而渠之處義反於是萬萬郞當不見其疏則豈知其語不知其語則豈避其人乃以承宣處分傳敎中畏拙奊詬等語爲嫌避之端云者豈可但以屑越論啓辭勿施以禁推傳旨捧入
정조 19년
傳于李肇源曰以今賑餘民情雖於應行之事何可循常諸道準瓜監司到界進上今番則竝除之事令廟堂行會
정조 19년
傳于李肇源曰華城儒生今朔應製明當設行捧券間前承旨李儒敬假承旨差下考下後減下
정조 19년
以兵曹侍衛軍兵磨鍊改付標節目傳于李肇源曰文士多闊難責吏事判付承書每行每字古有是否殊乖法意當該承旨不可仍置沁是閑局佐治至易卽令該曹特補半刺當日辭朝仍許馹騎
정조 19년
傳于李肇源曰時任江華府經歷令該曹遞付京職
정조 19년
李肇源啓曰臣與右副承旨申光河伴直矣纔已移直伴直無人左副承旨任希存所當牌招而拘於廳規不得請牌何以爲之敢稟傳曰牌招
정조 19년
任希存啓曰吏曹郞廳來言臺諫有闕政事取稟傳曰前望單子入之
정조 19년
兩司前望單子入之大司憲李致中大司諫李文會司諫李宗爕掌令邊景祐持平李基慶正言趙得永落點
정조 19년
以前大司諫宋鍈前司諫李秉喆前正言李東宇前掌令李萬榮前持平愼性眞禁推傳旨傳于李肇源曰旣示飭意分揀
정조 19년
以咸鏡監司趙宗鉉狀啓咸興東溟社民戶燒燼事傳于李肇源曰濱海全戶之被燒若彼夥然言念民情殊甚矜悶應式外會簿穀分等別爲區劃仍使地方官往至該社聚會被燒民人將此傳敎諭之以安頓之方申之以賙恤之意而斫給材木期於斯速奠接後形止狀聞此時本道之民豈或一夫一婦之不獲其所嚴飭道臣拔列顧助俾有實效事分付
정조 19년
傳于李肇源曰金奉朝賀處遣史官問疾
정조 19년
尹致永奉命在外代以許暕爲事變假注書
정조 19년
醫官吳仁豐書啓臣伏承不離看病之命奉朝賀金鍾秀病症今日更爲看審則症狀大體比昨一樣而脈度似有沈伏之意故桂枝理中湯則姑爲停止方用生脈散及人蔘粟米飮而臣則仍留之意詮次啓達傳曰相當藥物加數輸送不離着意各別看病
정조 19년
醫官吳仁豐書啓奉朝賀金鍾秀病症今朝更爲看審則症狀與脈度大體比昨一樣而夜間時時着睡米飮略略呑下藥則連用生脈散及人蔘粟米飮之意詮次啓達傳曰可知其頗有減勢伊後益有勿藥之勞乎以悶念之意傳之仍以各別愼攝之意一體傳之
정조 19년
任希存以吏曹言啓曰江華府經歷權彝性遞付京職事命下矣本曹時無相當窠依例送西之意敢啓傳曰知道待窠復職可也
정조 19년
任希存以賑恤廳言啓曰西部萬里倉契任掌金二興今月十八日本洞路傍得二歲遺棄女兒同里居良女朴召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
李肇源以兵曹言啓曰今四月二十日文臣朔試射日次而動駕相値不得爲之之意敢啓傳曰知道
정조 19년
李肇源以兵曹言啓曰依下敎司僕寺內乘具絳決棍五度之意敢啓傳曰知道
정조 19년
李肇源以壯勇營言啓曰本營善騎將趙𡹘纔因特敎差下矣若在罷職則雖有請敍之規方在被謫蒙放中所當勿施而係是特除自下不敢擅便何以爲之乎敢稟傳曰意謂充軍與竄配有異放送則只膈敍用矣今聞與被謫蒙放同然云然則日前自康命吉處分錯料矣趙𡹘康命吉竝減一等事分付可也
정조 19년
李肇源以訓鍊都監言啓曰明日景慕宮展拜時因兵曹節目內外各營入直軍臣敬懋都領隨駕事纔已單子入啓而弘化門入直壯勇營軍四十五名赴陣成冊自本營來到一體領率隨駕之意敢啓傳曰知道
정조 19년
李肇源以御營廳言啓曰今四月二十日景慕宮展拜仍爲齋宿時依兵曹節目東營入直軍三十名待標信除出入直把摠李在淵率領宮大門外把守新營入直軍三十名內除營直五名實二十五名入直千摠趙宅鎭哨官張雲翼領赴于訓鍊都監都領陣還宮後各還本處入直而當夜宮墻外巡邏無以分排本廳受料摠戎廳標下軍三十名該入直哨官崔鳳興率領警巡之意敢啓傳曰知道
정조 19년
李肇源以義禁府言啓曰時囚罪人朴師轍議處草記批旨內允如有功議各減一等可也事命下矣朴師轍本府議啓內病之有無姑勿論香祝陪進何等至敬至重則雖曰稍後焉敢乘轎乎究其罪狀萬萬痛駭以此照律罪取考律文則大明律不應爲條有曰凡不應得爲而爲之事理重者杖八十大典通編推斷條有犯私罪杖八十奪告身三等犯枉法受贓外笞杖竝收贖矣朴師轍杖八十收贖奪告身三等而其十二代祖訔佐命功臣潘城府院君六寸親云功議各減一等杖八十收贖奪告身一等放送何如傳曰允
정조 19년
敦寧都正鄭德弼疏曰伏以臣以十年蟄伏之蹤偏荷聖上雨露之澤前後特除之下恒抱殞結之忱居常感恧只切頌祝而去年推恩恩資至及於臣身今又敦寧新命遽下於病伏旅邸之中臣誠惝惶感激莫知云喩章皇出肅雖緣飭敎之繼降而第伏念臣本無敦寧則揆以公格不可仍冒玆敢不避猥越援例陳懇伏乞聖明俯垂諒察亟命遞改臣所帶之職以安微分焉臣無任云云省疏具悉本職許遞
정조 19년
慶尙監司李泰永疏曰伏以臣人器譾劣材識淺短而待罪海臬亦幾再周歲矣始也冒昧承當終焉瘡疣呈露縱賴庇覆之澤幸免顚沛而竟緣昏謬之失自速譴何至今追惟惶汗沾體不自意騎省除旨忽下於縮伏訟愆之際自顧義分不敢逡巡祗承召命粗伸叩謝之忱得參陪班獲遂覲光之誠逖違之餘榮耀已極臣方感激恩私只期奔走夙夜而已矣今玆嶺臬新除又何爲而至哉臣之還朝僅爲兩旬甄職纔經一宵而誤恩荐加有若非臣莫可者然改批一出滿廷瞠若臣心之驚惶罔措倘復如何噫由藩任而遷藩任者近或有之而至於遞歸未幾旋叨重寄歷數已往其例絶罕臣是何人獲此無前曠絶之恩於君父也哉且夫旬宣之職孰非重任而嶺左一區與他尤別錢穀甲兵之富素稱雄藩簿書獄訟之繁最冠諸路加以邊政之多疎漕弊之轉生苟非才智足以剸理威望足以彈壓者不可輕畀而又況數年以來穡事屢歉幸賴朝家懷保之澤得免齊民顚連之患而大賑纔了餘憂尙多雖使有幹局多材能者當之尙慮善後之無策而今乃任之於已試蔑效之如臣者若無難愼是何異於使蚷而馳河責蚊以負山也耶噫人臣之受厚恩於國家者從古何限而其曲費造化生死而肉骨者豈有如殿下之於臣身也哉闔門銘感糜粉難酬臣之一身非臣自有則夷險燥濕惟當竭蹶向前耳今者所叨苟有毫分可堪之望則豈敢爲隨衆例讓之計而任大才疎萬萬不備臣亦自知也明若復不自量度徒恃寵靈視以儻來揚揚冒赴終至於僨誤之境則微臣之陷於罪戾固不足恤而其於上累則哲之明當如何哉臣自奉除命如夢如癡歷日揣思承膺無路玆敢披瀝肝血略控文字伏乞聖明諒臣才具之不堪任使察臣情懇之非出外飾亟遞臣新授職名以重藩寄以安私分不勝幸甚臣無任云云答曰省疏具悉卿其勿辭往欽哉
정조 19년
同副承旨李肇源疏曰伏以臣所帶春秋兼銜與臣兄直閣臣始源有公格應避之嫌日前臣兄之先引雖出於存公格之意臣之私義則萬萬難安而臣固瞢騃未及周思致煩恩敎之鄭重至今追惟且惶且恧乃者復舊前任兼銜依舊在臣之道其何敢晏如甘自歸於遂非之科乎玆敢冒入文字仰瀆崇嚴伏乞聖意亟垂諒察臣之春秋館修撰官之任特命遞改以安私分不勝幸甚臣無任云云
정조 19년
以同副承旨李肇源上疏傳于任希存曰雖曰例避煩猥則莫甚且其題外剩語尤有關於事體原疏還給當該承旨從重推考所帶春秋之銜依例減下
정조 19년
乙卯四月十九日卯時上御重熙堂同副承旨入侍時同副承旨申光河假注書具得魯記注官金良倜記事官吳泰曾以次進伏訖上命書傳敎曰左副承旨許遞右副承旨遞差前望單子入之待下批牌招察任又命書公事判付立月承書或兩行或一行一字上曰承旨老矣何責無例乎承旨善於詩以銀臺故事古詩近體間從意製進可也仍命退承史以次退出
정조 19년
乙卯四月十九日午時上御重熙堂同副承旨入侍時同副承旨李肇源假注書具得魯記注官金錫泰金良倜以次進伏訖上命書傳敎曰承旨房仍同副爲軍士房又命書傳敎曰抄啓舊選文臣前承旨洪仁浩令該曹口傳付軍職儀軌廳使之仕進仍命退承史以次退出
정조 19년
行都承旨李祖源奉命在外行左承旨洪義榮病行右承旨李晩秀隨駕宿左副承旨任希存守宮直右副承旨兪漢寧隨駕直同副承旨李肇源隨駕直注書鄭文始病一員未差假注書具得魯隨駕宿趙台榮隨駕直事變假注書尹濟弘仕
정조 19년
藥房提調臣沈頤之左承旨臣任希存啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
兪漢寧啓曰大司憲李致中持平李基慶呂駿永未肅拜執義宋煥箕掌令李城輔邊景祐在外監察茶時之意敢啓傳曰知道
정조 19년
李肇源啓曰備邊司郞廳來言今日賓廳日次而兩本宮告由祭齋戒相値不得來會云矣敢啓傳曰知道
정조 19년
傳于李晩秀曰本宮都提調入侍
정조 19년
傳于李晩秀曰時原任大臣入侍事變假注書許暕在外代以尹濟弘爲事變假注書
정조 19년
以鄭文始囚單子傳于兪漢寧曰分揀放送
정조 19년
李肇源以兵曹言啓曰禁禦兩營因大臣所達嶺南停番鄕軍來六七月當爲始徵召事草記蒙允矣本曹所管三南所在六七月當退番騎兵亦依禁禦兩營例一體起送事知委於各該道帥臣處何如傳曰允
정조 19년
李肇源以備邊司言啓曰卽見京畿監司徐有防狀啓則以爲本道還穀自來不敷陳請加分無歲無之昨年穡事未免歉荒民間糊口專靠還上而排比無路民情渴急道內還穀折半留庫中量宜加分事亟令廟堂稟處矣麥事尙未登場糶穀無以繼巡則此時民情尤宜軫念特爲依狀請許施而務從節略毋或過濫之意竝爲嚴飭何如傳曰允
정조 19년
李肇源以禁衛營言啓曰今四月二十日景慕宮擧動時集春營入直守禦廳軍三十名內除營直五名餘皆赴陣矣當夜宮墻外巡邏勢難分排受料出番守禦廳軍二十名添入使之警巡之意敢啓傳曰知道
정조 19년
李肇源以訓鍊都監言啓曰今此景慕宮展拜時東營入直軍二十五名自御營廳因兵曹節目以宮大門把守磨鍊故昨日領軍單子不爲擧論矣一體赴陣事兵曹節目中纔已改付標啓下竝爲領率隨駕之意敢啓傳曰知道
정조 19년
李肇源以御營廳言啓曰東營入直軍三十名昨日依兵曹啓下節目宮大門外把守事草記而今因下敎自兵曹更爲付標矣依例除營直五名實二十五名該入直把摠李在淵領赴于訓鍊都監領陣之意敢啓傳曰知道
정조 19년
李肇源以禁衛營言啓曰昨年冬因穡事之歉荒禁御兩營鄕軍限今年麥秋停番事仰請蒙允矣麥農旣已登熟京軍之偏苦不可不念來六七月當嶺南軍依例徵召排番之意分付兩營何如事大臣筵稟蒙允矣當次十二番後部中司屬慶尙右道五哨軍兵來五月二十五日京中逢點六月七月兩朔立番而依前定奪每哨一百名磨鍊其餘一百三十五名竝資保收布上送之意本道監兵使處預爲知委何如傳曰允
정조 19년
李肇源以御營廳言啓曰昨年冬因穡事之歉荒禁御兩營鄕軍限今年麥秋停番事仰請蒙允矣麥農旣已登熟京軍之偏苦不可不念來六七月當嶺南軍依例徵召排番之意分付兩營事大臣筵稟蒙允矣慶尙右道五哨軍兵當爲徵召而癸丑冬因海西年事之失稔甲寅二三月當上番延安等十邑一司軍兵待年豐退番矣今則麥旣豐登黃海道退番五哨軍兵先爲徵召何如傳曰允
정조 19년
李肇源以御營廳言啓曰以本廳黃海道退番一司軍兵先爲徵召事草記蒙允矣來六月七月兩朔應立後部後司屬黃海道五哨軍兵五月二十五日京中逢點六月初一日當爲入番而依定奪每哨以一百名磨鍊後其餘一百三十五名竝資保收布上送事本道監兵使處知會之意敢啓傳曰知道
정조 19년
乙卯四月二十日卯時上詣景慕宮齋宿入侍時行左承旨李晩秀左副承旨任希存右副承旨兪漢寧同副承旨李肇源假注書具得魯趙台榮記注官金良倜記事官吳泰曾檢校直閣金勉柱南公轍以次隨駕上具翼善冠衮龍袍乘輿出永淸門弘化門至館前路降輿步過復乘輿詣景慕宮入大門詣中門外降輿入中門就板位行再拜禮入廟內奉審訖還詣齋殿上曰時原任大臣入侍得魯承命出與領議政洪樂性左議領兪彦鎬右議政蔡濟恭領府事金憙偕入進伏訖樂性等曰日氣頗熱勞動旣多聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣侯何如上曰一樣矣樂性曰臣則自行役以後膈氣猝發精神昏鑠病狀如此而叨居鼎席揆以國體苟簡莫甚特爲體諒卽臣區區之望也上曰一時微恙何可以此體諒乎八耋老人十餘日行役無事往還誠爲多幸矣上曰見今田事頗望雨耶樂性等曰姑不至大段望雨而卽今麥事豐登八路同然云誠甚萬幸矣彦鎬曰臣等於李源尹宇大事誠不勝惶愧之至矣上曰此何必更引乎尹宇大果憒憒故有所下敎矣樂性曰臣則忝居首僚又無一言引罪尤極悚恧矣上曰無或辭引也樂性曰昨年冬因穡事之歉荒禁御兩營鄕軍限今年麥秋停番事仰請蒙允矣麥農旣已登熟京軍之偏苦不可不念來六七月當嶺南軍依例徵召排番之意分付兩營何如上曰依爲之出擧條濟恭曰適有言端敢此仰達矣向日康命吉不治諸條俱極痛駭特命充軍亶出於爲民事懲一礪百之聖意而但念渠之內院效勞前後非一況今盛暑當前議藥之地使此人不在亦甚可惜亟用收敍之典俾便於出入診筵恐無不可矣上曰依爲之出擧條命樂性等先退有頃日暮時至上曰承史侍衛竝權退可也諸臣退出
정조 19년
行都承旨李祖源奉命在外行左承旨洪義榮坐行右承旨李晩秀坐左副承旨任希存坐右副承旨兪漢寧坐直同副承旨李肇源坐直注書鄭文始病一員未差假注書具得魯仕趙台榮仕直事變假注書尹濟弘仕
정조 19년
朝廷二品以上六曹堂上單子問安答曰知道咸興本宮永興本宮躋享大祭及永興本宮位版造成後內閣政院玉堂藥房口傳問安答曰知道
정조 19년
李肇源啓曰大司憲李致中持平李基慶呂駿永未肅拜執義宋煥箕掌令李城輔邊景祐在外監察茶時之意敢啓傳曰知道
정조 19년
李肇源啓曰來二十五日朝參日次而永興本宮躋享大祭齋戒相値頉稟之意敢啓傳曰知道
정조 19년
傳于李晩秀曰時原任大臣入侍
정조 19년
傳于李肇源曰翌日問安勿爲之
정조 19년
傳于李晩秀曰今四月朔水原府內儒生試取時詩三上幼學鄭世豐點心米一石三中生員李弘謙點心米十斗次上幼學嚴草次上幼學洪始瀅賦次上一幼學朴宗珏次上幼學尹絖李基孝生員沈日魯草次上幼學柳宗澥生員黃明漢各扇子一柄賜給
정조 19년
以李福潤囚單子傳于鄭尙愚曰保放
정조 19년
內醫吳仁豐書啓奉朝賀金鍾秀病症今朝更爲看審則症狀大體脈度凡節比昨一樣而言語間或成樣神識略有醒覺人蔘粟米飮姑爲停止腎瀝湯分四次自夜至朝先服二次之意詮次啓達傳曰着意看病羊一口及腎瀝湯一劑所入更爲輸送
정조 19년
李晩秀以禮曹言啓曰卽接忠淸監司李亨元移文則忠州牧使牒報內文敬公鄭澔將以來五月初七日追配於本牧樓巖書院而同日亦當祗受致祭云祭文令藝文館撰出祭物及執事官令本道差定進排事知悉而本曹郞廳正日臨時受香祝進去以爲致祭之地何如傳曰允獻官則以道內守令中曾經近侍人差送可也
정조 19년
吏曹判書尹蓍東疏曰伏以臣癃殘憒劣百不猶人猥當重任隨生釁做錯多矣推緘積矣違傲之罪屢犯首實之章洊上曲貸之仁偏垂覆載之包容自訟之忱益切咋噬之尤悔蓋其心則未嘗不欲策勵駑鈍殫竭報效以仰答洪造之萬一獨無奈蚊負重而驢技窮事到手頭疑亂顚錯畢竟將未免公私狼狽而止集木臨淵未足以喩此危懼昨以兩守令事又蒙重推之命以誨以責飭敎嚴重諸臺至於置對大僚終又尋箚臣於是一倍惶懍不知措躬之所也李源自來情地所宜同朝之相諒而臣則忘忽擬差於邊守尹宇大擧措謊怯至被承宣之請勘而臣則矇然擧似於字牧昏耗之失旣著銓注之誤尤大自知難逭何辭可解惟有遄伏刑章以少贖孤恩負國之罪而已仍伏念我殿下宵旰憧憧每在民邑守宰差遣尤軫聖慮今日之叨承銓任者孰敢不精白對揚以仰贊聖治之成而緣臣衰朽耳目不廣鑑別不明致煩責諭移罪他人伏地隕越尤增慙惕玆敢短章陳列仰請處分伏乞天地父母亟削臣職名仍治臣辜犯以警具僚以安私分不勝大願臣無任惶愧踧踖屛營祈懇之至答曰省疏隨事敷諭意在求備勿辭行公
정조 19년
乙卯四月二十一日卯時上行景慕宮展拜禮後還宮入侍時行左承旨洪義榮行右承旨李晩秀右副承旨兪漢寧同副承旨李肇源假注書具得魯趙台榮記注官金良倜記事官吳泰曾檢校直閣金勉柱南公轍以次隨駕上具翼善冠衮龍袍出齋殿就板位行再拜禮入廟內奉審訖還御齋殿上曰時原任大臣入侍賤臣承命出與左議政兪彦鎬右議政蔡濟恭領府事金憙偕入進伏訖彦鎬等曰移次齋宿聖體若何上曰一樣矣上曰今日日氣甚好誠爲萬幸矣彦鎬等曰今日之淸朗實爲幸甚矣上曰見今辰時已屆而本宮禮成卽是辰時不敢遽爾還駕矣彦鎬曰向伏承下敎凡所施惠之道往復有司則以爲沿路則舊還特許蕩減永興則與他有異宜施別般之道云臣意亦無他見矣上曰沿路民邑之弊似甚夥然矣濟恭曰別星之行今爲屢次驛站人馬亦似疲弊矣上曰凡百施賞之道卿以筵敎詳細問于李判府使之趁卄六日還到事自畿營卽爲傳撥可也上曰趙岱事査啓今旣上來當何以決處捧供後欲令卿等回啓矣濟恭曰古相柳成龍下往箕營時箕伯李元翼果爲拿入古相吳命恒行過水原也府使宋眞明亦爲拿入未知此時密符何以處置而到今平常之時則恐不可援用此例矣彦鎬曰此係紀綱在下之人似當抑制矣上曰若無密符欲解一事則趙岱自當落科矣濟恭曰誠如聖敎矣彦鎬曰日前備郞望筒有姓字之誤書故果爲改付標以入矣尙不啓下臣不勝惶愧矣上曰人之姓字付標所見似甚如何故姑不啓下矣濟恭曰故判書李元翼在法當諡但曾於故參判韓光肇贈諡時有諡狀勿呈之敎故李元翼家亦不敢遽呈諡狀尙此遷就一番筵稟然後可以擧行故敢達矣上曰此後諡號開坐時同爲議諡可也濟恭曰然則依韓光肇例不待諡狀使之擧行乎上曰依爲之出擧條命彦鎬等先退少頃出齋殿乘輿出宮大門詣館前路降輿步過復乘輿詣弘化門外命肇源出標信解嚴駕入弘化門明政門永淸門還內諸臣退出
정조 19년
乙卯四月二十一日辰時上御重熙堂同副承旨入侍時同副承旨李肇源假注書趙台榮記注官金錫泰金良倜以次進伏訖上命書傳敎曰承旨房仍左承旨爲吏房又命書吏曹判書尹蓍東疏批訖命退承史以次退出
정조 19년
行都承旨李祖源奉命在外行左承旨洪義榮坐直行右承旨李晩秀坐左副承旨任希存坐直右副承旨兪漢寧坐同副承旨李肇源坐注書鄭文始病一員未差假注書具得魯仕直趙台榮仕事變假注書尹濟弘仕
정조 19년
洪義榮啓曰明日常參經筵取稟傳曰停
정조 19년
傳于洪義榮曰吏房承旨入侍
정조 19년
傳于洪義榮曰忠淸道暗行御史入侍
정조 19년
傳于洪義榮曰吏曹堂上來待繡啓回啓
정조 19년
洪義榮啓曰吏曹判書尹蓍東參判黃昇源依下敎來待矣傳曰入侍
정조 19년
傳于任希存曰坐直承旨入侍
정조 19년
傳于兪漢寧曰京畿監司推考
정조 19년
傳于兪漢寧曰當該下番翰林禁推
정조 19년
傳于洪義榮曰政官牌招開政
정조 19년
有政吏批判書尹蓍東參判黃昇源進參議未差行左承旨洪義榮進以尹行恁爲敦寧都正金璞爲典籍兼春秋單方易
정조 19년
兵批判書沈煥之參判趙鎭寬病參議沈鏗進參知崔守魯病同副承旨李肇源進同知單李天培僉知單嚴思勖宋文奎訓鍊主簿單李石求副護軍李萬榮李秉喆康命吉副司直宋鍈金鼎國趙恪柳憲周沈鏶崔鎭夏鄭德弼金聖準愼性眞申獻朝副司果李東宇權彝性以上竝單付
정조 19년
傳于任希存曰今番栍邑未免强覓與大不治有異此所以筵席鄭重者也新倅未必如舊倅況寶城特敎拔例差送之後若不久任何以責效乎忠州前牧使罷黜姑爲參酌待畢賑拿處觀其供語以爲進退之地事分付吏曹
정조 19년
任希存以義禁府言啓曰頃因奉命史官尹致永書啓高山察訪申史澳拿來草記批旨內大禮當前事過後拿來可也事命下故姑未擧行矣申史澳今方上來自現拿囚捧供之意敢啓傳曰爲所重使之勿拿以待禮行則渠何敢上來以致莫重擧行時空官乎況拿處之命何以預知而上來乎萬萬駭然渠若知所重焉敢若此本罪猶屬餘事中餘事各別嚴勘今日政卽爲擇差其代待下批當日給馬下送於禮行之前若或遲滯卽其地定配
정조 19년
吏批再政以申若樞爲高山察訪抱川縣監丁遇泰龍仁縣令徐理修相換
정조 19년
洪義榮以禮曹言啓曰卽伏見慶基殿守僕曺龍仁所志則本殿端午祭享香祝當爲前期祗受而令金光遇今方入直新除授參奉金一錬時在慶尙道榮川地未及上來云在外參奉金一錬今姑改差其代令該曹口傳差出以爲受香之地何如傳曰令該曹口傳相換可也
정조 19년
吏曹口傳政事慶基殿參奉金一錬孝陵參奉李是釬相換
정조 19년
洪義榮以禮曹言啓曰郊壇四孟朔遣禮郞看審有無頉自該曹草記事定式矣發遣郞廳南壇先農壇先蠶壇雩祀祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而先農壇四面紅箭門柱根塗灰間間剝落卽爲修改事分付該監此後看護等節着實擧行事各別申飭之意敢啓傳曰知道
정조 19년
李肇源以兵曹言啓曰五衛將尹芮基身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 19년
任希存以都摠府言啓曰都摠管具庠以漢城府判尹本府坐起晝仕出去之意敢啓傳曰知道
정조 19년
任希存以義禁府言啓曰姑放罪人趙岱査啓今已啓下還囚議處之意敢啓傳曰知道
정조 19년
李肇源以義禁府言啓曰時囚罪人申史澳拿囚草記批旨內爲所重使之勿拿以待禮行則渠何敢上來以致莫重擧行時空官乎況拿處之命何以預知而上來乎萬萬駭然渠若知所重焉敢若此本罪猶屬餘事中餘事各別嚴勘事命下矣取考律文則大明律制書有違條有曰凡奉制書有所施行而違者杖一百不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣申史澳從重論杖一百收贖告身盡行追奪放送何如傳曰如有功議各減一等可也
정조 19년
禁府照目檢閱吳泰曾原情云云傳旨內辭緣惶恐遲晩推考罪笞五十收贖解見任別敍私罪奉敎誠如爰辭只信謬例而然亦有不成說者彼雖持被此亦入直則捨此取彼萬萬駭然況兩度之同劃一人有若非此莫可則尤爲無據吳泰曾段仍囚更待處分爲旀不能檢飭循例捧入之當該承旨爲先從重推考爲良如敎又啓目粘連時囚罪人趙岱渠供之與道啓相左委折發問目更招後稟處何如判付啓待朝開坐捧供以聞爲良如敎又啓目扶安前縣監李福源原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允
정조 19년
乙卯四月二十二日卯時上御重熙堂同副承旨入侍時同副承旨李肇源假注書具得魯記注官金良倜記事官吳泰曾以次進伏訖上曰直閣之病近日何如肇源曰病之加減無常而本來宿症故亦無顯勝時矣上曰以其病故久不見矣上曰左承旨入侍賤臣承命出傳與左承旨洪義榮偕入進伏訖命讀公事書判付訖仍命退承史以次退出
정조 19년
乙卯四月二十二日酉時上御熙政堂吏房承旨坐直承旨吏曹堂上忠淸道暗行御史同爲入侍時行左承旨洪義榮左副承旨任希存假注書具得魯記注官金錫泰金良倜吏曹判書尹蓍東參判黃昇源忠淸道暗行御史朴鍾淳以次進伏訖上曰御史進前上曰吏曹堂上同爲進前繡啓回啓可也上曰近來御史雖應行之例全不事事沿邑守令皆拔之別單則一條一啓草率莫甚至於替書尤極駭然矣守令治績賑餘民情果何如鍾淳曰平澤大無之年而民無顚連者以倅臣之殫竭奉行也忠州則年事勝於平澤故牧使雖不能盡心亦無捐瘠之患矣忠州牧使過於柔善故不能束下而亦頗有廉聲民情亦頌其心善矣上曰精神未周者何事如此鍾淳曰巡營酒禁甚嚴而該邑酒店殆遍牧使則以邑底無酒知之此亦不明察之一段也上曰後去者不能勝於前去者則豈非可悶御史之意以該倅雖有廉聲而柔善不治終不可堪當乎鍾淳曰旣無不法之事亦非大不治而只是不能戢下爲可悶矣上曰平澤倅見於辭朝時外貌則了了治績果不能成樣乎鍾淳曰治政亦了了而過爲柔懦矣上曰平澤之還穀那移者何也鍾淳曰還分條中以分給樣排定於民戶矣上曰其意則由於爲民而非出於入己也鍾淳曰然矣上曰此外守令之治不治無可達者乎鍾淳曰此外守令別無顯疵亦無大治而果川縣監金履鍒雖有怨聲沿路過去之風聞不可盡信矣蓍東曰此忠淸道暗行御史朴鍾淳書啓也忠州牧使金履銈非無恤民之心亦存傷廉之戒而柔不束下任或非人設賑則粥稀醬減分糶則農食艱匱吏事太欠剛核劇務難責剸理爲辭不可仍置罷黜何如上曰新倅未必勝於舊倅則豈不難乎仍置與否更爲指一以奏可也御史朴鍾淳曰旣無不法亦有廉聲而第柔善太過不能戢下精力未周難裁劇務若是閑邑則固可優如而本州則係是物衆地大之邑恐難責蘇弊之效矣上曰然則罷黜可也蓍東曰平澤縣監成鼎柱柔善雖欠恬約其規抄飢分賑民無捐瘠而本邑雇馬廳財力漸就耗縮故還分條中除出租二百石息利添補仍以分給樣排定於民戶雖出從願自歸貸用爲辭還穀法意至爲嚴重雖是爲民之事終犯那移之科不可以賑政之善有所容貸令該府拿問處之何如上曰依爲之蓍東曰忠淸道暗行御史朴鍾淳書啓論列本道沿邑爲四處他道沿邑爲四處而旣無優異之蹟亦無顯疵之政賑邑則又當有各該道畢賑狀聞之從後登徹者竝今姑置之何如上曰依爲之蓍東曰忠州牧使今當差出而本牧物衆地大素稱難治不可不擇差他道有聲績守令竝擬何如上曰依爲之蓍東曰御史書啓自有體段列邑論列太欠草略書啓又不自書揆以事體誠極未安忠淸道暗行御史朴鍾淳推考何如上曰依爲之出擧條上曰御史非不知爲嚴處而前後繡衣每多辱命御史則未經字牧生疎所致故十分寬恕此後審愼可也仍命書榻敎曰忠州牧使金履銈罷黜平澤縣監成鼎柱拿處忠淸道暗行御史朴鍾淳推考上曰御史與故重臣靈城君爲幾寸鍾淳曰臣爲九寸曾孫矣上曰靈城君奉祀孫年今幾何鍾淳曰十九歲矣上曰弼雲臺詩果寧城君親筆乎鍾淳曰臣未及詳知矣仍命退諸臣以次退出
정조 19년
行都承旨李祖源奉命在外行左承旨洪義榮坐行右承旨李晩秀坐左副承旨任希存坐右副承旨兪漢寧坐直同副承旨李肇源坐直注書鄭文始病一員未差假注書具得魯仕趙台榮仕事變假注書尹濟弘仕
정조 19년
傳于兪漢寧曰右副承旨入侍
정조 19년
李肇源以都摠府言啓曰都摠管具庠以漢城府判尹本府坐起晝仕出去之意敢啓傳曰知道
정조 19년
洪義榮以吏曹言啓曰成均學正文鳳岐除拜後過限未肅拜依例罷職何如傳曰允
정조 19년
李肇源以成均館言啓曰依下敎掌儀沈應奎自今日限四書中一書能講間不離居齋事分付之意敢啓傳曰知道
정조 19년
兪漢寧以義禁府言啓曰平澤縣監成鼎柱拿問處之事傳旨啓下矣成鼎柱時在任所云依例發遣府羅將拿來何如傳曰待畢賑拿處可也
정조 19년
兪漢寧以義禁府言啓曰申史澳杖一百收贖告身盡行追奪照律草記批旨內允如有功議各減一等可也事命下矣申史澳十代祖浚靖國功臣云功減一等杖九十收贖奪告身四等之意敢啓傳曰知道
정조 19년
兪漢寧以義禁府言啓曰保放罪人李福潤還囚捧供之意敢啓傳曰知道
정조 19년
禁府照目粘連向前趙岱囚供之直以來取密符樣作爲藉重免罪之計尤極無狀以此照律何如判付啓囚供與道啓太相左揆以朝體當信道伯之言而囚人亦有料量則白地做出虛無甘自歸於誣罔之科者亦非常理之所出豈或其時事情道伯雖如彼措辭優有所據囚人雖如是納供亦足爲證而然是隱喩本事之外淆亂莫甚卿等議處論理亦未知爲當下廟堂使之覆啓稟處爲有矣先論狀與供之同異次及本事處決之如何事遣府郞言于時任諸大臣爲良如敎
정조 19년
又啓目粘連向前李福潤亦糶糴法意何等嚴重而當捧旣未勘簿歲糧無難分給已極痛駭兺除良應行公狀托病不呈尤爲駭然以此照律何如判付啓以草記區別功議勘放爲良如敎
정조 19년
敎忠淸監司曺允大書王若曰分司沁府旣效保障之勞出按湖藩庸畀旬宣之任克體予訓永肩乃心念湖西百濟舊疆卽我東一大都會往往山出而棊置奠上都金湯之基洋洋水流而襟包控兩南綰轂之勢家絃戶誦至今傳稷下規模飯稻羹魚宛然有吳中風味第無二千石良吏致有多少弊病民豪族藉簪纓之華武斷鄕曲猾胥弄金穀之簿歲積官逋矧乎災荒之荐臻顧彼生理之何說百姓不足誰與足寧緩發倉而蠲租一夫其飢若己飢殆同救焚而拯溺占四野之登麥縱紓目前之憂眷中谷之詠䕌猶切體下之念如軫圖厥終之策誰是無出右之才惟卿名祖肖孫妙有高第才識兼長究素蘊於講製之班望實俱隆擢華貫於銓衡之佐固已踐歷於內外不負所知蓋亦輕重於去來盍將更試玆授卿以忠淸道觀察使兼兵馬水軍節度使巡察使公州牧使卿其祗服寵命往宣德音散之四方寧使澤鴻之失所驅而南畝宜勉農鳸之勸功挽聖世偃草之風縱貴承流而宣化念昔人拔薤之喩亦合戢猾而鋤强凡諸稟裁厥有彝典於戲天不違於咫尺若體寅陛之訓辭人自得於湖山庶寬丙枕之顧慮故玆敎示想宜知悉知製敎臣崔光泰製進
정조 19년
敎慶尙監司李泰永書王若曰與我共維良已試西土得君重以治申命南藩爰付熟手惟簡在心眷彼嶺南一區實我海東重鎭山蟠七十之郡起自白頭之源水盡東南之天遙連漆齒之域麻絲粟米民皆勤力其中禮樂詩書士亦不騖於外盛世之群彦輩出尙說鄒魯之餘風大農之經費是資奚啻荊益之沃壤第昨年隔竝之爲患致玆土稼穡之卒痒雖以宵衣旰食之衷亟施發棠之政安保烏形鵠面之類能無咏蓷之歎來牟有告豐之徵縱庚癸之稍紓古人喩勞復之症猶未已於若恫顧雄藩剸劇之才每愼遴簡之擧況群黎阻飢之日寧忽懷保之方惟卿蔚有風姿夙負才識祖武是繼令譽克闡於遺徽子姓式蕃餘慶可推於積善金華玉署之歷踐黼黻宏猷漢州湍府之嘗釐盤錯利器是知無大無小乃績予嘉所以于南于北何適不可玆授卿以慶尙道觀察使兼兵馬水軍節度使巡察使大丘都護府使卿其庸體委任之意克殫對揚之誠憂國如家在今所當勉者存心愛物於人必有濟焉荒年之餘憂尙多正軫撫摩之策先正之遺矩不泯盍念尊迪之宜恩信乃緩邊之謨毋或納侮而啓釁嚴明是考績之要須戒茹柔而吐剛實諒慻慻之忠何待諄諄然命於戲階前萬里儻記敷心之言嶠南一隅庶弛察眉之慮故玆敎示想宜知悉知製敎臣崔光泰製進
정조 19년
乙卯四月二十三日辰時上御重熙堂右副承旨入侍時右副承旨兪漢寧假注書具得魯記注官金錫泰金良倜以次進伏訖上命讀公事書判付訖仍命退承史以次退出
정조 19년
行都承旨李祖源奉命在外行左承旨洪義榮坐直行右承旨李晩秀坐左副承旨任希存坐右副承旨兪漢寧坐同副承旨李肇源坐直注書鄭文始病一員未差假注書具得魯仕趙台榮仕直事變假注書尹濟弘仕
정조 19년
洪義榮啓曰明日永興本宮躋享大祭齋戒再明日景慕宮展拜三明日殿座相値視事頉稟之意敢啓傳曰知道
정조 19년
傳于李肇源曰承旨房仍左承旨爲禮房
정조 19년
傳于洪義榮曰三昨禮成後狀啓封發當在差晏後而昨日入啓計其程道爲二日餘雖於西撥之飛傳豈如是乎齎來北關將校道內準瓜邊將中令該曹口傳差擬待下批當日肅拜付送回諭今番沿路驛騎之疲於擧行可以知之渠輩亦民當霑同慶之恩典其所蠲役之道奉命大臣論理狀聞沿路察訪等亦爲後錄狀聞兩本宮狀啓齎來時驛人夫等亦令大臣分付各該道臣從厚施賞後狀聞事下諭
정조 19년
傳于洪義榮曰甘澍霈然於惜乾望望之餘對此欣登四野同情諸道所得令廟堂星火關問而賑餘罷頓之民何以自力於南畝乎種糧之料理覓給懶惰之勸諭警飭卽守令辭陞日宣諭中第一義而在常年雖或歇看在今歲誠爲要務嚴飭各該道伯以關以面申飭列邑俾各竭誠於足食借力之方無或有人功之一毫未差以期嘉禾之告熟如來牟
정조 19년
兵曹口傳政事以崔九濟爲梨洞萬戶
정조 19년
醫官吳仁豐書啓奉朝賀金鍾秀病症今朝更爲看審則症狀大體一樣而昏眩煩燥飮啖脈度比昨少勝加減養榮湯昨用一貼今日依前方一貼更爲煎用計料而主家以爲病勢雖有分減進退亦甚無常不可以時日責效而王人之淹留鄕盧病心萬萬惶悶若將爲添病之端願卽撤還俾便調治之地千萬顒祝云而臣旣伏承着意看病之命姑爲仍留之意敢啓傳曰仍留看病
정조 19년
李肇源以備邊司言啓曰卽見湖西暗行御史朴鍾淳別單則其一賑餘民勢若或過豐公私債負之竝督反不如歉年待秋成停退條當捧之類酌量分數勿爲盡督事也歉餘遇豐逋債皆起小民難支莫此爲甚豐不如歉果有恒言前此朝家曲軫民隱雖値樂歲懷保之政無異方賑之時惠澤之浹民肌膸者庶幾倍及豚魚矣秋事大登之後道臣探察民情或有狀聞之事則自朝家當有別般指揮之擧今者麥未踰嶺秧不離坂而以秋成後停退條勿爲盡督爲請者已極未安又請廟堂之詳蔡民勢酌量分數者亦屬不審此一條今姑置之該御史推考其一忠州金川民黃世福金萬逸等昨冬以同里貧民無路納還各出數百石穀準數充納合施褒賞之典事也勒令勸分固是禁令而鄰里相恤亦係美風黃世福金萬逸之各出數百石穀替納一村民還者誠爲可嘉分付道臣往復査實果合褒典則論列狀聞後令該曹稟處之意分付其一平澤西北面海溢被災民今年牟還分數停退事也海溢爲災牟農失稔果未知民間形勢之如何而當此大登之歲以海邊如干傷損有難遽議停退兩麥之被災幾許秧坂之耕播與否分付道臣摘奸査實狀聞後稟處其一忠州大同穀以地土船上納船人輩每有負債輒皆賣船道臣以此轉報備局浮價米中除出一百陸拾石造置官船十隻分運裝載而一造之後若不修改不出數年必將不用更以浮價米修改則亦將爲船人輩稱冤之端本邑常賑穀留庫中參量加分修改事也十隻船造置旣於浮價米中除出則日後修改之年限與物力取用應有本牧之成節目以置者船人之一時稱冤有難輒許其辨通況此等處還穀加分使之取用揆以事面亦涉苟艱此一條姑爲置之其一忠州耆老所火稅自本邑收捧上送而酌定之數未免過濫更爲査櫛實數俾免橫斂事也耆老所火稅收捧革罷導掌之後令本邑酌定收捧而又以濫徵呼冤登于繡啓雖可謂求之無厭亦不妨寧失於民令道臣査問本牧酌量報本所以爲辨通之地其一驛屬之無得雜役自是法典而一身兩役實爲各驛凋弊之端驛屬之侵役者一竝査實頉給嚴飭八路各邑事也驛屬之雜役勿侵朝令申飭前後甚嚴而列邑侵責小無動念驛路凋弊職由於此繡啓論列誠爲得宜自本司申飭行會于諸道道臣知委各邑以爲一竝頉給俾無如前因循違令抵罪之弊何如傳曰允第一件昨年停退條秋成後勿爲盡督事繡啓所請雖似不審目下實情莫過於此推考則置之今幸來牟稍登有秋之祝冞篤欲使萬姓之心悅樂而徯應於天地之氣則其要在於蠲徭而薄斂當年應捧縱不擧論竝與昨年許多停退一時竝督不但爲行不得之政民情擧懷懼怯其所願豐之心必不若予心此箇事理不待繡啓而皎然予意則先以昨年各項停退條限幾分一仍停預爲知委諸道實爲安其心寬其力之一助欲於來頭次對時一問於卿等而處之矣繡啓之言先獲予心卿等將此批答論理覆奏第二件忠州民黃世福等二人各出數百包穀納替納民還事繡衣似不以虛謊之事輕易登聞守令之勒令勸分雖已嚴加禁戢民人之出義氣濟活隣比其心極爲嘉尙不可與勸分同日而語卽令該曹帖加口傳成給第六件驛屬兩役事旣聞之後豈可例飭而止乎嚴飭各該道伯一一査正後以其形止狀聞則當推栍別遣宣傳官或文備郞考其擧行之有實效與否近來紀綱雖曰解弛如是嚴飭之後一有不勤當該守令拿致王府別般勘處以示信令之意可也
정조 19년
李肇源以訓鍊都監言啓曰今四月二十五日景慕宮展拜時因兵曹節目金虎門軍三十名將官率領挾輦侍衛北營標下軍三十五名軍餉色軍十五名新營軍十五名下都監軍二十名將官領赴都領營門還宮後各還直所而北營入直軍待標信出用軍餉色新營下都監守直軍依例除標信擧行之意敢啓傳曰知道
정조 19년
李肇源以御營廳言啓曰今四月二十五日景慕宮展拜仍爲齋宿時依兵曹節目新營入直軍三十名內除營直五名實二十五名南小營入直軍八名內除營直二名實六名入直千摠柳鎭茂哨官朴枝大領赴于摠戎廳都領陣而還宮後各還本處入直之意敢啓傳曰知道
정조 19년
李肇源以御營廳言啓曰本廳字內惠化門北邊鷹峯近處體城頹毁四間半許今已畢築而女墻仍爲始役矣把守軍依例撤罷之意敢啓傳曰知道
정조 19년
兪漢寧以義禁府言啓曰時囚罪人李福潤議處公事判付內以草記區別功議勘放事命下矣李福潤本府議啓內糶糴法意何等嚴重而當捧旣未勘簿歲糧無難分給已極痛駭應行公狀托病不呈尤爲駭然以此照律罪取考律文則大明律收糧違限條有曰凡秋糧十月初一日開倉十二月終齊足違限不足者提調部糧官杖一百不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李福潤從重論杖一百收贖告身盡行追奪而其六代祖廷馨扈聖原從功臣云功減一等杖九十收贖奪告身四等放送何如傳曰允
정조 19년
乙卯四月二十四日卯時上御重熙堂左承旨左副承旨入侍時行左承旨洪義榮左副承旨任希存假注書具得魯記注官金錫泰金良倜以次進伏訖上命書傳敎曰兩本宮告由行祭永興本宮位版造成之禮次第順成而每當行日日氣淸朗儀節如禮觀此卿等狀本慶幸萬萬獻官諸執事及地方官差使員以下本宮別差下送其餘各項擧行裨校吏屬等分等狀聞事下諭于奉命大臣待奉安禮成修啓事亦爲下諭仍命退承史以次退出
정조 19년
乙卯四月二十四日申時上御重熙堂同副承旨入侍時同副承旨李肇源假注書趙台榮記注官金錫泰金良倜以次進伏訖上命書傳敎曰咸鏡監營齎來狀啓將校之自監營三日入來亦可謂飛傳問名令該曹帖加成給命退承史以次退出
정조 19년
行都承旨李祖源奉命在外行左承旨洪義榮隨駕宿行右承旨李晩秀隨駕宿左副承旨任希存守宮直右副承旨兪漢寧隨駕直同副承旨李肇源隨駕直注書鄭文始病一員未差假注書具得魯隨駕宿趙台榮隨駕直事變假注書尹濟弘守宮直
정조 19년
藥房提調臣沈頤之副提調臣任希存啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
李肇源啓曰備邊司郞廳來言今日賓廳日次而永興本宮躋享大祭齋戒相値不得來會云矣敢啓答曰知道
정조 19년
傳于李肇源曰時原任大臣入侍卿等今旣來待次對久未爲之三十日次對進定於今日事傳諭
정조 19년
傳于李肇源曰大臣備局堂上引見傳于兪漢寧曰時囚中吳泰曾分揀放送
정조 19년
乙卯四月二十五日卯時上詣景慕宮齋宿入侍時行左承旨洪義榮行右承旨李晩秀右副承旨兪漢寧同副承旨李肇源假注書具得魯趙台榮記注官金錫泰金良倜檢校直閣金勉柱南公轍直閣李始源以次隨駕上具翼善冠衮龍袍乘輿出永淸門明政門弘化門詣館前路降輿步過復乘輿詣景慕宮入大門詣中門外降輿入中門就板位行再拜禮入廟內奉審訖還御齋殿少頃命次對入侍左議政兪彦鎬右議政蔡濟恭領府事金憙行司直徐有隣鄭好仁金持默沈熙之戶曹判書李時秀刑曹判書李敬懋兵曹參判趙鎭寬行副司直徐有大李漢豐副校理李遇濟以次進伏訖彦鎬等曰早朝動駕聖體若何上曰一樣矣彦鎬等曰王大妃殿氣候若何上曰一樣矣彦鎬等曰惠慶宮氣候若何上曰一樣矣彦鎬曰大禮隔宵喜雨知時臣不勝慶幸萬萬矣上曰誠甚慶幸矣上曰今番咸鏡監營將校之上途二日有半能爲入城可謂速來矣聞是土校云梨洞雖曰殘鎭萬戶之稱在渠亦足爲幸乎彦鎬等曰到京則果是神速而以土校之賤得拜萬戶實多榮幸矣上曰忠淸道暗行御史別單卿等見之乎彦鎬等曰見之矣上曰其所謂昨年停退皆慮一時竝督認以反不如歉歲之無憂云此事情之必然也其所願豐之心必不如予心之切矣其當捧之酌量分數何以則爲好耶彦鎬曰今年秋事可占大登然窮民之公私債負一時竝督則果有難支之慮而第念民之所望頗無窮已足可以措備者托以匱乏擧皆拒納以爲觀望覬之計可愛固民可增亦民也然聖念旣出於爲民必欲軫恤則當與諸堂商確而處之矣濟恭曰今歲大登民力雖優如不納當納之物擧望蠲減蠲減之後若或今年不至大熟則又將何以蠲減乎民欲無窮副施實難臣意則只觀秋事之如何方可議到矣上曰列朝之深仁厚澤浹民肥骨凡於蠲除軫恤之道殆無餘縕今有何別般可蠲之事特以御史之言如此予意又如此故所以有此敎也大臣之意旣如此諸宰各陳所見可也有隣曰顧今民勢雖曰賑餘其所蠲減之令若或趁今頒下則雖是當納之物必將完拒恐莫如差待秋成似好矣頤之曰秋事雖至大登除減之令今若頒布則諸民之心一倍完拒應納條件亦當稱托矣持默等曰顧今秋事尙遠慰悅民心之道雖莫如先期頒令臣等之意則姑待秋成似好矣上曰所謂停退非獨還穀而已條件許多若或盡捧當納之民惟有不死則逃矣語曰人和則天地之和應之今若賴天之靈秋事大登豈不萬幸乎左相所奏亦爲甚好廟堂回啓姑徐徐爲之可也上曰趙岱事廟堂回啓已見之而囚供與道伯狀辭相左矣供辭中錚盤之說旣是明白則事無出常理之外渠何敢質言如此乎道啓初無解符等語囚供所謂裨將李喆純者或是前排之先導耶抑是監司之命送耶予意則以爲兩說皆通也大抵箕伯經歷無多或未免生疎於體例間事此必初未思量遽命拿入終覺密符之體重仍爲置之耶蓋防禦之制自前朝有之其例自別及至我朝定官制之時以此爲閫帥之階梯而防禦使則稱卿陞爲水使則還稱爾此亦事面似涉如何防禦又無統率之將卽是獨大將也監司雖是大將防禦亦是大將則何必任意拿入監司又兼兵馬水軍節度使則管下守令豈不得拿入乎若以密符歸重則如統制使於三道水使喬桐之於永宗僉使雖有當拿之事皆不得拿入乎且若或拿入則密符將何以爲之若令監司拿入防禦則監司之職名兼之以防禦亦果如何卿等以次陳達可也彦鎬曰大抵朝家處分當先折抑其在下之人而且見趙岱供辭則初再兩供俱涉煩瑣矣濟恭曰果如聖敎矣道啓豈有誣罔囚供亦豈飾詐乎此無以質言而大抵趙岱之不爲出待於境上誠爲非矣而旣見封箋之關文則輕重在焉亦似無怪而道臣欲拿之擧蓋未及周思矣至於拿入之節在平常時密符所重自別似不得拿入若當緩急之時監司旣是都體察使則似必拿入而密符則又似自佩之矣上曰臨陣拿入之事亦不久遠密符處置之道考見於備局文簿可也有隣曰臣見箕伯私書則以爲初未及深量欲爲拿入旋覺密符之所重仍卽置之云其時事實不過如斯至於拿入之事若在對敵習陣之時恐不可已矣好仁曰臣於捧供時詳問委折則趙岱所謂裨將李喆純果持錚盤欲解密符云臣意以爲監司未及思到密符而其送錚盤爲解兵符也頤之曰若監司拿入防禦則職兼防禦書之敎書然後始可爲之矣蓍東曰事之本末雖未詳知道啓之不言解符似不明白矣所謂欲解者兵符乎密符乎其所是非一問可按矣鎭寬曰道啓之不爲明白恐似如何至於拿入之事監兵使旣是兵馬水軍節度使則似於防禦以下皆爲節制矣上曰密符之自別果何如雖自上奪之必以左隻合之然後奪之且欲以軍務招之則雖哨官之卑猶以令旗信箭竝送則今此道伯之只送一令旗欲奪密符豈有是理如吏判言可謂一問以知前啓目勿施過齋後更爲捧供於趙岱處以入可也濟恭曰密符事體果何等重大也御押奉在之密符若一裨將任意欲解則此等處決不可置而不問矣上曰次對爲之也彦鎬曰頃因東萊居朴敏貞奴進輝擊錚回啓判付倭館支供色庫逋欠之弊究覈狀聞之意自秋曹行會該道矣卽見慶尙前監司趙鎭宅査啓則枚擧各人等招辭以爲該裨李東一所供與進輝原情大相矛盾雖以吏鄕色庫招辭觀之此非東一之作俑剩條之分半自是流來定例則三分二屬之該監三分一屬之色庫之說專歸虛妄餘外作弊之事別無摸捉之端金致德慫慂敏貞添入漁稅一條於擊錚原情者情狀可惡李東一朴敏貞金致德等三人嚴囚營獄以待處分而支供物貨貿易之價參以時直或有過不及之差當初磨鍊非不優厚日後策應易致欠縮該府使昨年變通紙價而猶未及於各物種更就各物種中較量分數加定則剩餘條比數少而仍以此監色依前分半則均之爲沾漑之資可無來頭紛紜之弊分付該府成節目施行事請令廟堂稟旨分付矣萊府貿易庫內外監色之以所食多寡呈本司稱冤非今斯今至於今此上聞之擧而猥屑無嚴極矣朴敏貞之指嗾其叔叛奴搆虛捏無要爲德色於吏輩圖食其賂物者情狀萬萬痛惡令道臣嚴刑遠配金致德與敏貞符同架鑿無端作梗添入漁稅一條於擊錚原情者亦極痛駭令道臣嚴刑懲勵李東一則其所發明不無依據而爲多人口實至登於上徹文字則本事之外久居要姪藉勢取怨之狀不言可知揆以査體不可白放令道臣亦爲刑推放送奴進輝則京鄕出沒瞞辭上言旋卽逃躱之狀萬萬絶痛分付兩捕廳及該道該府譏捕捉得以爲考律定罪之地貿易庫各物種之添價道臣旣已酌定餘剩條折半均分亦似兩便更令該營該府詳細成節目報本司永久遵行之意竝爲分付何如上曰依爲之彦鎬曰此京畿監司徐有防狀啓也枚擧楊根郡守兪彦錥牒呈以爲本郡素非牟農宜土之處而會簿牟還元數夥然還分之際勒授居多收捧之時爲弊不些民情皆願作租元牟還三千六百石零中限六百石許令作租事請令廟堂稟旨分付矣大抵牟還多而民戶小則勒授之弊難捧之患其勢固然且在前如此之邑授牟作租已多其例依狀請許施何如上曰依爲之出擧條時秀曰日前以嶺南漕運差員兩年稅穀無弊領納人論賞與否詳問以稟事下敎矣取考漕倉前例則嶺南三漕倉兩年無弊領納差員皆已蒙加資之典今番右漕倉領運差使員赤梁僉使林春洽兩年領納亦皆無弊似當依下敎論賞而例於漕船回泊後自本道狀請論賞云此後則修明舊典稅納畢後卽爲論賞以爲激勸之地事申飭道臣何如上曰依爲之出擧條上曰諸宰中更無民事之可奏乎濟恭曰春間與秋後之時雖或有如干民事自今入夏以後只有雨澤狀啓而已故果無民事之可達矣彦鎬曰或有民事則先以草記稟處故今無仰奏者矣上曰大抵我國本來無事而其有事者則皆是無中生有者耳仍命次對諸臣先退少頃命晩秀進前書傳敎曰外方祭品之以羔代羊處旣是單牲則代品一也羔豕何擇此後隨其所有從便通用又若羔豕竝用之祭品謹遵先朝受敎中鹿醢代又用醓醢不顧二器之嫌之法意用豕二事定式或有代用鷄牲處云此仍舊牲品易具事體不苟監憲而師古可謂一擧而兩便令廟堂分付諸道仍命小退日暮時至命侍衛諸臣權退諸臣退出
정조 19년
行都承旨李祖源奉命在外行左承旨洪義榮坐行右承旨李晩秀坐左副承旨任希存坐右副承旨兪漢寧坐直同副承旨李肇源坐直注書鄭文始病一員未差假注書具得魯仕直趙台榮仕事變假注書尹濟弘仕
정조 19년
王大妃殿惠慶宮中宮殿永興本宮躋享禮成別大祭後內閣政院玉堂藥房口傳問安答曰知道
정조 19년
傳于洪義榮曰儀軌堂上入侍
정조 19년
傳于洪義榮曰十八日二十一日二十六日大禮各日天氣淸朗瑞日祥風皆難得之吉辰而今日則奉安禮行萬萬慶幸老人宴亦當設行卿於何日復命乎此意下諭于奉命大臣日官輩何知而日氣如是甚好當有賞典大禮擇吉日日官令該監問名草記以爲施賞之地
정조 19년
以明日去正月朔專經文臣殿講四月朔專經文臣殿講四月朔日次儒生殿講及親臨抄啓文臣進箋上齋製述儒生頒賞四月朔抄啓文臣親試二月朔文臣製述殿座時刻單子傳于李肇源曰專經文臣之兩次講後製述一日之內勢難兼行文臣製述則退行於再明
정조 19년
以軍器寺陳賀別方物進上甲冑等監造官判官張鎔別單傳于李肇源曰今番方物自有所重守令調用
정조 19년
李肇源以奎章閣守宮檢校待校意啓曰夜間閣內諸處無事之意敢啓傳曰知道
정조 19년
洪義榮以觀象監領事意啓曰大禮擇吉日日官令該監問名草記以爲施賞之地事命下矣今番三次大禮時吉日十八日平丘道察訪池日賓推擇二十一日二十六日前監牧官池景喆推擇之意敢啓傳曰池日賓陞敍池景喆相當職調用可也
정조 19년
李肇源以戶曹言啓曰時御所內各司雨漏處修改吉日令日官推擇則今四月三十日辰時爲吉云以此日時擧行何如傳曰允
정조 19년
李肇源以戶曹言啓曰慶熙宮差備內及內各司雨漏處修改吉日令日官推擇則今四月三十日辰時爲吉云以此日時擧行何如傳曰允
정조 19년
乙卯四月二十六日卯時上行景慕宮展拜禮後還宮入侍時行左承旨洪義榮行右承旨李晩秀右副承旨兪漢寧同副承旨李肇源假注書具得魯趙台榮記注官金良倜記事官吳泰曾檢校直閣金勉柱南公轍直閣李始源以次隨駕上具翼善冠衮龍袍出齋殿就板位行再拜禮入廟內奉審訖出中大門命肇源書傳敎曰諸司預備上乘輿左議政兪彦鎬右議政蔡濟恭領府事金憙以次進前奏曰移次經宿聖體若何上曰一樣矣彦鎬等曰曠古慶禮已擧於本宮臣等慶幸之忱無以形容其萬一矣上曰今日日氣之甚好誠是挽近所無實爲萬幸矣濟恭曰見今日氣之甚好殆若有甚助佑矣上曰今番慶禮也卿等亦多致勞矣彦鎬等曰臣等有何勞乎上曰還宮後殿宮問安以明政殿從便爲之可也命大臣先退上出宮大門詣館前路降輿步過復乘輿詣弘化門外命肇源出標信解嚴入弘化門明政門永淸門上曰翌日問安勿爲之出駕前下敎駕入交泰門還內諸臣退出
정조 19년
乙卯四月二十六日申時上御便殿儀軌堂上入侍時行右承旨李晩秀假注書具得魯記注官金良倜記事官吳泰曾儀軌堂上李家煥以次進伏訖上曰編役今至何境耶家煥曰類輯今幾過半矣上曰諸人分掌之故必多散亂無統之患矣家煥曰凡例一定之後亦無紛綸之歎矣命書榻敎曰四月朔抄啓文臣親試明日爲之仍命退諸臣以次退出
정조 19년
洪義榮啓曰明日親臨文臣製述相値視事頉稟之意敢啓傳曰知道
정조 19년
洪義榮啓曰來初一日輪對日次矣敢稟傳曰爲之
정조 19년
兪漢寧啓曰合辭許久闕啓事甚未安除在外未署經外未肅拜人員竝卽牌招何如傳曰允
정조 19년
傳于洪義榮曰專經文臣殿講正月朔居首監察南達孫半熟馬一匹賜給
정조 19년
傳于洪義榮曰專經文臣殿講四月朔居首監察南達孫半熟馬一匹賜給
정조 19년
傳于李肇源曰忠淸道暗行御史金羲淳入侍
정조 19년
以司諫李宗燮牌不進罷職傳旨傳于兪漢寧曰只推
정조 19년
兪漢寧啓曰大司憲李致中持平呂駿永未肅拜執義宋煥箕掌令李城輔邊景祐在外持平李基慶呈辭監察茶時之意敢啓傳曰知道
정조 19년
兵曹口傳政事副司果金羲淳單付
정조 19년
洪義榮以賑恤廳言啓曰西部倉洞契任掌劉祥頊今月二十六日本洞路傍得二歲遺棄女兒同里居良女張召史欲爲收養貧不能自食願爲受料告于本部自該部同日牒呈故依節目給料使之乳養之意敢啓傳曰知道
정조 19년
兪漢寧以義禁府言啓曰因忠淸道暗行御史金羲淳書啓吏曹覆啓內藍浦縣監申在德瑞山郡守吳應常令該府拿問處之事允下矣申在德吳應常俱在任所云依例發遣府書吏羅將竝拿來何如傳曰允待畢賑拿來可也
정조 19년
兪漢寧以刑曹言啓曰依下敎當該司謁李基翼決杖十度放送之意敢啓傳曰知道